Diari Oficial de la Generalitat Valenciana


Sumari del DOGV 9884, del 03-07-2024 (2024/5699)

RESOLUCIÓ de 12 de juny de 2024, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat Valenciana i la Federació Valenciana de Municipis i Províncies per a l'impuls de la promoció de vivendes de protecció pública en sòl de les administracions locals mitjançant col·laboració publicoprivada.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9884

Data del DOGV
:   03-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5699


Data del document
:   12-06-2024

Organisme emissor
:   Presidència de la Generalitat

Tipus de document
:   Resolució

Descriptors 

:   * Presidència de la Generalitat
    * Presidència de la Generalitat

RESOLUCIÓ de 12 de juny de 2024, del director general de Relacions amb les Corts, de la Presidència de la Generalitat, per la qual es publica el conveni marc de col·laboració entre la Generalitat Valenciana i la Federació Valenciana de Municipis i Províncies per a l'impuls de la promoció de vivendes de protecció pública en sòl de les administracions locals mitjançant col·laboració publicoprivada. [2024/5699]  
La Generalitat Valenciana, a través de la Vicepresidència Segona i Conselleria de Serveis Socials, Igualtat i Habitatge, i la Federació Valenciana de Municipis i Províncies van subscriure, el dia 2 d'abril de 2024, prèvia tramitació reglamentària, el conveni marc de col·laboració per a l'impuls de la promoció de vivendes de protecció pública en sòl de les administracions locals mitjançant col·laboració publicoprivada. Per este motiu, conforme amb el que es preveu en l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 11 de juny de 2024 i número 0388/2024, procedix la publicació en el Diari Oficial de la Generalitat Valenciana d'este conveni, que figura annex a esta resolució.  
  
València, 12 de juny de 2024.- El director general de Relacions amb les Corts: Jorge Bellver Casaña.  
  
  
Conveni marc de col·laboració entre la Generalitat Valenciana i la Federació Valenciana de Municipis i Províncies per a l'impuls de la promoció de vivendes de protecció pública en sòl de les administracions locals mitjançant col·laboració publicoprivada  
  
València, 2 d'abril de 2024  
  
D'una part, Carlos Mazón Guixot, president de la Generalitat, triat per les Corts en la sessió celebrada el dia 13 de juliol de 2023 i nomenat per Reial decret 646/2023, de 14 de juliol, actuant en representació de la Generalitat Valenciana, (d'ara en avant, la Generalitat), autoritzat per a la firma del present conveni per l'Acord del Consell de 2 d'abril de 2024.  
D'una altra, Rocío Cortés Grao, com a presidenta de la Federació Valenciana de Municipis i Províncies, amb CIF R19348211, en virtut de l'Acord de la XVI Assemblea General de l'FVMP celebrada el 4 d'octubre de 2023, i amb poders suficients per a la celebració d'este acte conforme als Estatuts de l'FVMP.  
Totes les parts intervenen en funció dels seus càrrecs, i en exercici de les facultats que a cadascun li han sigut conferides, amb plena capacitat per a subscriure el present conveni, exposen:  
Que la Generalitat exercix competències exclusives en matèria d'ordenació del territori i del litoral, urbanisme i vivenda de conformitat amb el que establix l'article 49.1 9a de l'Estatut d'Autonomia de la Comunitat Valenciana.  
Que l'FVMP és l'associació constituïda pels municipis, províncies i altres entitats locals de la Comunitat Valenciana per a la defensa i la promoció de l'autonomia local i dels interessos locals de conformitat amb el que disposa la Constitució, l'Estatut d'Autonomia de la Comunitat Valenciana, la Llei 7/1985, de 2 d'abril, reguladora de les bases de règim local, i la Llei 8/2010, de 23 de juny, de règim local de la Comunitat Valenciana.  
Que, en matèria de vivenda, la Llei 7/1985, de 2 d'abril, reguladora de les bases del règim local, en l'article 25.2 a) preveu com a competències pròpies de les administracions locals, en els termes de la legislació de l'Estat i de les comunitats autònomes «la promoció i la gestió de la vivenda de protecció pública amb criteris de sostenibilitat financera». I, d'altra banda, l'article 33.3 d) de la Llei 8/2010, de 23 de juny, de règim local de la Comunitat Valenciana, establix com a competències dels municipis valencians «la promoció i la gestió de vivendes».  
Que en l'actualitat la Comunitat Valenciana es troba en una greu situació de dificultat en l'accés a la vivenda. Al desmesurat increment de més del 80 % dels preus de lloguer, i quasi un 45 % el preu de compra de vivendes en el període juliol 2015-2023, se suma la situació de col·lapse del parc públic de vivenda de la Generalitat, que, amb una mica més de 15.000 immobles, dels quals un 10 % està ocupat sense títol, és totalment insuficient per a atendre la creixent demanda de vivenda assequible.  
Que la Generalitat és conscient que la promoció de vivenda protegida en els últims anys en el nostre territori frega mínims històrics. Per això, un dels principals compromisos que el president de la Generalitat va adquirir amb els ciutadans i ciutadanes de la Comunitat Valenciana en el seu discurs d'investidura va ser l'impuls a la promoció de vivenda de protecció pública en el territori de la Comunitat Valenciana.  
Per a això, la Comunitat Valenciana disposa d'una important bossa de sòl públic, titularitat de la Generalitat i principalment dels municipis, en què la seua posada a la disposició d'este objectiu d'interés general podria donar impuls a la construcció de 10.000 vivendes de protecció pública en els pròxims quatre anys. L'assoliment d'este objectiu podria beneficiar a més de 24.000 persones, a més de l'impacte directe i indirecte de dimensions històriques en termes d'activitat econòmica i ocupació.  
Que l'FVMP, com a institució que aglutina els 542 municipis i entitats locals menors, mancomunitats i diputacions provincials, té entre les seues funcions l'impuls als acords amb les administracions públiques superiors per al desenvolupament i la millora de la qualitat de vida dels ciutadans i ciutadanes que residixen en els municipis de la Comunitat.  
Que la disposició addicional quarta de la Llei 8/2004, de 20 d'octubre, de la vivenda de la Comunitat Valenciana, establix que «Per al millor compliment de les determinacions de la present llei, la Generalitat, a través de la conselleria que tinga atribuïdes les competències en matèria de vivenda, podrà establir actuacions de col·laboració, convenis o un altre tipus d'accions concertades amb altres administracions […]», mentres que l'article 3 de la Llei 2/2017, de 3 de febrer, per la funció social de la vivenda de la Comunitat Valenciana, establix en l'apartat 2: «Els poders públics amb competències en matèria de vivenda adoptaran, amb la deguda diligència i dins dels límits dels recursos de què es dispose en les partides pressupostàries destinades a polítiques de vivenda, totes les mesures necessàries per a aconseguir progressivament i per tots els mitjans adequats, la plena efectivitat del dret a la vivenda per a garantir l'efectiva prestació d'este servici, ja siga directament o en col·laboració amb la iniciativa privada».  
Que, amb l'objectiu d'abordar el problema de la vivenda, totes dues parts, la Generalitat Valenciana i la Federació Valenciana de Municipis i Províncies, desitgen subscriure el present conveni marc de col·laboració que té per objecte l'impuls d'actuacions dirigides a fomentar la promoció de vivendes de protecció pública en els municipis de la Comunitat Valenciana.  
  
  
En virtut del que s'ha exposat, acorden:  
  
Objecte  
El present conveni marc té per objecte fomentar la col·laboració institucional entre la Generalitat Valenciana i les entitats que integren l'Administració local, amb la finalitat de donar impuls a la promoció de vivendes de protecció pública (VPP) en els municipis de la Comunitat Valenciana mitjançant col·laboració publicoprivada.  
  
Obligacions de la Generalitat Valenciana  
La Generalitat Valenciana, a través de la Vicepresidència Segona i Conselleria de Servis Socials, Igualtat i Habitatge, assumix, directament o indirectament a través de l'Entitat Valenciana d'Habitatge i Sòl (d'ara en avant EVha) d'esta dependent, les obligacions següents:  
a) La gestió dels acords d'adhesió que sol·liciten les entitats locals.  
b) L'estudi, l'acceptació de la cessió i la gestió dels sòls de titularitat municipal.  
c) L'elaboració dels informes de viabilitat de les actuacions a realitzar en els sòls cedits per les entitats locals, a través de l'IVE o d'altres organismes.  
d) La gestió dels procediments de contractació mitjançant licitació pública per a la construcció de vivendes de protecció pública.  
e) El control i el seguiment de l'execució de les obres per part dels adjudicataris.  
f) L'atorgament, d'acord amb la legislació vigent, de les qualificacions provisional i definitiva de les vivendes de protecció pública.  
g) L'establiment de les bases per a l'adjudicació i l'accés a les vivendes.  
  
  
Obligacions de la FVMP  
a) Difondre este conveni marc entre les entitats locals que integren la Comunitat Valenciana, a fi que estes entitats, fent ús de la seua autonomia, puguen decidir adherir-se en funció de les necessitats de vivenda.  
b) Coordinar amb la Generalitat la celebració d'actes sectorials.  
c) Col·laborar amb les administracions locals interessades facilitant la informació necessària sobre les característiques del sòl necessari per a la promoció de vivendes, requisits de la cessió a l'EVha, etc.  
  
d) Coordinar els interessos particulars de les entitats adherides d'acord amb el que establix el present conveni marc.  
e) Qualsevol altra que es derive d'este conveni.  
  
Obligacions de les entitats locals que s'adherisquen a este conveni marc  
Les entitats locals que s'adherisquen a este conveni marc en els termes que s'hi especifiquen hauran de:  
a) Manifestar la seua voluntat d'adhesió al present conveni marc  
b) Cedir el sòl disponible a l'EVha d'acord amb el model de cessió que s'establisca a este efecte.  
c) Facilitar la tramitació de les autoritzacions i llicències urbanístiques d'acord amb les normes urbanístiques d'aplicació i en la qual prevalga el principi d'agilitació dels tràmits administratius per a actuacions d'interés general promogudes per les administracions públiques.  
d) Difondre i fer promoció pública de l'acord.  
  
Sistema d'adhesió al conveni marc  
Les entitats locals que vulguen adherir-se a este conveni marc hauran d'elevar als seus òrgans de govern competents la proposta d'adhesió que, una vegada aprovada, haurà de formalitzar-se electrònicament a través del web de la Vicepresidència Segona i Conselleria de Serveis Socials, Igualtat i Habitatge, en l'apartat corresponent.  
Tal com establix l'apartat a de l'article 3.2 del Decret 176/2014, de 10 d'octubre, del Consell, que regula els convenis que subscriga la Generalitat i el seu registre, els convenis marc són aquells «que contenen acords susceptibles de generar obligacions jurídiques entre les parts que els subscriuen, però que, de manera expressa, requerixen per a la seua efectivitat la posterior formalització de convenis o acords singulars en els quals de manera específica es concreten estes obligacions directament exigibles.»  
  
És per això que, una vegada formalitzada l'adhesió al present conveni marc, els municipis subscriuran amb la Generalitat, el corresponent conveni específic en el qual s'expressaran els termes de la col·laboració, definint-se, entre altres qüestions, el règim de cessió del sòl i la descripció de les actuacions.  
  
Comissió de seguiment  
Per a fer efectives les previsions d'este conveni marc es crearà una comissió de seguiment, formada per dos representants de la Generalitat, designats per la persona titular de la Conselleria amb competències en matèria de vivenda, i dos representants de la Federació Valenciana de Municipis i Províncies (FVMP) designada per esta.  
  
Cadascuna de les parts podrà designar les persones que hagen de substituir els membres de la comissió, en cas d'absència, vacant o malaltia.  
A les reunions de la comissió de seguiment podrà convidar-se a assistir a aquelles persones tècniques que la mateixa comissió considere convenient, que tindran veu, però no vot.  
  
La comissió es reunirà, almenys una vegada a l'any, o a iniciativa de qualsevol de les parts.  
Les funcions de la comissió de seguiment seran les següents:  
a) Analitzar el grau de compliment de les actuacions programades.  
b) Proposar i impulsar les mesures necessàries per a l'aplicació del present conveni marc.  
c) Resoldre totes les qüestions que puguen sorgir quant a la interpretació, el desenvolupament i l'execució d'este conveni marc de col·laboració.  
d) Si és el cas, emetre un informe o una valoració final sobre el grau de compliment de l'objectiu consignat en el conveni subscrit.  
Les còpies de les actes, els acords o els informes que, si escau, emeta la comissió de seguiment s'han de remetre a la direcció general competent en matèria de vivenda i a la Federació Valenciana de Municipis i Províncies i també a aquells municipis adherits als quals poguera afectar el contingut dels acords.  
  
El funcionament de la comissió i l'adopció d'acords es regularan pel que establix l'article 15 i següents de la Llei 40/2015, d'1 d'octubre, de règim jurídic del sector públic.  
  
Contingut econòmic  
El present conveni marc no comporta cap gasto per a les parts signants.  
L'aplicació i l'execució d'este conveni, incloent-se a este efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i l'FVMP i, en tot cas, haurà de ser atesa amb els seus mitjans personals i materials.  
  
Extinció  
D'acord amb l'article 51 de la Llei 40/2015, d'1 d'octubre, de règim jurídic del sector públic, els convenis s'extingixen pel compliment de les actuacions que constituïxen el seu objecte o per incórrer en causa de resolució.  
Són causes de resolució:  
a) El transcurs del termini de vigència del conveni sense haver-se acordat la seua pròrroga.  
b) L'acord unànime de tots els firmants.  
c) L'incompliment de les obligacions i compromisos assumits per part d'algun dels firmants.  
En este cas, qualsevol de les parts podrà notificar a la part incomplidora un requeriment perquè complisca, en el termini de dos mesos, les obligacions o els compromisos que es consideren incomplits. Este requeriment serà comunicat al responsable del mecanisme de seguiment, vigilància i control de l'execució del conveni i a les altres parts signants.  
Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni.  
d) Per decisió judicial declaratòria de la nul·litat del conveni.  
e) Per les causes de resolució establides en les lleis.  
  
El compliment i la resolució del conveni marc donarà lloc a la liquidació dels convenis específics, a fi de determinar les obligacions i els compromisos de cadascuna de les parts. La resolució del present conveni marc no afectarà la finalització de les actuacions que estigueren en execució, en virtut dels convenis específics firmats a l'empara d'este conveni marc.  
  
Vigència  
La vigència del present conveni marc serà de quatre anys, a partir del dia de la seua firma.  
En qualsevol moment abans de la finalització del termini previst, els firmants del conveni podran acordar unànimement la seua pròrroga per un període de fins a quatre anys addicionals o la seua extinció, excepte denúncia expressa de qualsevol de les parts, sense que el termini total de vigència del conveni marc puga excedir de huit anys de duració.  
  
Naturalesa  
El present conveni marc té naturalesa administrativa i la seua normativa aplicable és la Llei 40/2015, d'1 d'octubre, de règim jurídic del sector públic, en concret el VI, del títol preliminar, articles 47 a 53, sobre convenis; i el Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
Jurisdicció competent  
Les parts es comprometen a resoldre de manera amistosa, a través de la comissió de seguiment, qualsevol desacord que poguera sorgir en el desenvolupament d'este conveni marc, si bé, s'entendrà que amb anterioritat s'han d'aplicar criteris de bona fe i voluntat d'arribar a acords.  
En cas de conflicte, les parts se sotmeten a l'orde jurisdiccional contenciós administratiu, de conformitat amb el que establix la Llei 29/1998, de 13 de juliol, reguladora de la jurisdicció contenciosa administrativa.  
  
Publicitat  
El text íntegre d'este conveni marc es publicarà en el portal de transparència de la Generalitat -Gva Oberta- i en la pàgina web de l'FVMP, segons disposen els articles 21.1 a) i 12.1 i 3 de la Llei 1/2022, de 13 d'abril, de transparència i bon govern de la Comunitat Valenciana.  
  
La publicitat dels convenis es materialitzarà en el termini de deu dies hàbils des de la inscripció en el Registre de convenis de la Generalitat, segons exigix la Llei 1/2022, de 13 d'abril, de la Generalitat, de transparència i bon govern de la Comunitat Valenciana, sense desenvolupament reglamentari, que en la seua disposició derogatòria establix que «Amb l'entrada en vigor d'esta llei queden derogats, de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, els articles del 2 al 6, tots dos inclosos; els títols I, II, III i IV íntegrament, i les disposicions addicionals. També es deroguen els apartats 1 i 2 de l'article 1, el contingut del qual passa a ser paràgraf únic.  
Així mateix, queden derogades totes les disposicions del mateix rang o d'un rang inferior que s'oposen al que establix esta llei»; i tenint en compte el que establix l'article 3.4 del Decret 105/2017, de 28 de juliol, del Consell, no derogat de manera expressa, que desenvolupa la ja derogada Llei 2/2015, de 2 d'abril.  
  
I per deixar-ne constància, com a prova de conformitat amb tot el que s'ha exposat anteriorment, firmen els compareixents este conveni marc, per duplicat i a un sol efecte, en el dia i el lloc que figuren en l'encapçalament.  
  
El president de la Generalitat Valenciana: Carlos Mazón Guixot.  
  
La presidenta de la Federació Valenciana de Municipis i Províncies: Rocío Cortés Grao.